นิทรรศการชุมชนไทยและชุมชนต่างชาติใต้ร่มพระบรมโพธิสมภาร ร่วมเฉลิมฉลองครบรอบ 240 ปี กรุงรัตนโกสินทร์
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า จากการที่รัฐบาลกำหนดจัดงานเนื่องในโอกาสครบรอบปี 240 ปีการสถาปนากรุงรัตนโกสินทร์ เพื่อน้อมรำลึกในพระมหากรุณาธิคุณพระบาทสมเด็จพระพุทธยอดฟ้าจุฬาโลกมหาราช และพระมหากษัตริย์แห่งพระบรมราชจักรีวงศ์ ภายใต้ชื่องาน ใต้ร่มพระบารมี 240 ปีกรุงรัตนโกสินทร์ เป็นการฟื้นฟูการท่องเที่ยว สร้างรายได้จากสถานการณ์โควิด-19 บริเวณพื้นที่รอบเกาะรัตนโกสินทร์ การจัดงานครั้งนี้ได้มีการจัดนิทรรศการชุมชนไทยและชุมชนต่างชาติ ใต้ร่มพระบรมโพธิสมภาร นำเสนอประวัติศาสตร์ของชุมชนต่างๆ นับตั้งแต่สมัยกรุงศรีอยุธยาจนถึงการสถาปนากรุงรัตนโกสินทร์เป็นราชธานี ตลอดจนพระมหากรุณาธิคุณแก่ชาวต่างชาติที่เข้ามาพึ่งพระบรมโพธิสมภาร พระราชทานที่ดินให้อยู่อาศัยและประกอบอาชีพ สามารถนับถือศาสนาได้อย่างเสรีจนเกิดเป็นชุมชนชาวต่างชาติในย่านต่างๆ ของกรุงเทพมหานคร สำหรับนิทรรศการดังกล่าวจัดใน 2 พื้นที่หลักคือ พิพิธภัณฑสถานแห่งชาติ พระนคร จัดแสดงความเป็นมาและอัตลักษณ์ชุมชนย่านต่างๆ และที่ศูนย์อาเซียนชั้น 3 หอศิลป์ร่วมสมัยราชดำเนิน จัดแสดงนิทรรศการชุมชนอาเซียนใต้ร่มพระบรมโพธิสมภาร นำเสนอการตั้งถิ่นฐานของชุมชนอาเซียนดั้งเดิม รวมถึงกิจกรรมเสวนา การสาธิตทางวัฒนธรรมด้านอาชีพและอาหารโดยผู้แทนชุมชนอาเซียน ผู้สนใจสามารถเข้าร่วมงานระหว่างวันที่ 20 - 24 เมษายน 2565 ตั้งแต่เวลา 10.00 น.- 19.00 น.